Harry Kane şi Jordan Henderson sunt incerţi pentru amicalul Angliei contra Braziliei, de sâmbătă seara, după ce au lipsit la antrenamentul colectiv de vineri, scrie DPA, potrivit Agerpres.
Anglia va disputa în zilele următoare amicale cu Brazilia şi Belgia, în perspectiva pregătirilor pentru participarea la EURO 2024 din Germania.
Kane şi Henderson au fost văzuţi făcând o pregătire separată de restul lotului după ce au suferit accidentări în partidele disputate anterior cu echipele lor de club.
Aşa cum se ştie, atacantul Bukayo Saka (Arsenal Londra) a părăsit cantonamentul echipei naţionale de fotbal a Angliei, din cauza unei accidentări, înaintea meciurilor de pregătire cu Brazilia şi Belgia.
"Bukayo Saka a părăsit cantonamentul Angliei şi a revenit la echipa sa de club pentru a se recupera", a scris federaţia într-un comunicat, fără a preciza natura accidentării jucătorului de 22 de ani.
Jucătorul este un element de bază în echipa selecţionerului Gareth Southgate, fiind recomandat pentru vivacitatea şi capacitatea sa de pătrundere în careul advers.
Vicecampioana europeană va întâlni sâmbătă Brazilia, iar marţi Belgia, adversara României din Grupa E a EURO 2024, pe Wembley.
Saka nu va fi înlocuit în lotul Angliei.
Arsenal are un meci determinant în cursa pentru titlu pe 31 martie şi o dublă confruntare cu Bayern Munchen în sferturile de finală ale Ligii Campionilor.